-Det er ikke en drømmesituation, men når nu de er her, løser vi den og vi vil gøre alt for, at borgerne bliver så lidt berørt af det her som muligt, forklarer distriktsleder i Hjørring Kommune Jette Husth. Hun refererer til det faktum, at plejefirmaet Kærkommens betalingsstandsning betyder, at Hjørring Kommune med få dages varsel overtager plejeansvaret for hen ved 750 borgere. Den pludseligt opståede krise fik onsdag Hjørring kommune til at nedsætte en såkaldt "task force" af specialister, der har til formål at gøre overgangen fra det private firma til den kommunale hjemmepleje, så smertefri for borgerne som muligt. - Vi har talt med vores planlæggere og de er lige nu i gang med at indkalde alt disponibelt personale. Og personalet har allerede meddelt, at de e klar til at inddrage ferier og fridage for at hjælpe borgerne, så om vi så skal have soveposerne frem, så skal vi nok sørge for at ingen bliver glemt eller tabt i den her overgang, forsikrer Lene Baier, der er afdelingsleder i Hjemmeplejen i Sindal. Samtidig med specialgruppens arbejde sender Hjørring Kommune et personligt brev ud til samtlige berørte borgere i kommunen. Brevet indeholder oplysninger om, hvordan de skal forholde sig i forhold til den nye hjemmepleje, samt et telefonnummer, hvor de kan få svar på spørgsmål og komme i kontakt med kommunens medarbejdere.

Opsummering:
Hjørring Kommune indkalder alt disponibelt mandskab for at sikre borgere hjemmepleje efter Kærkommens betalingsstandsning.